Điva
<s>Điva (sanskrit: जीव jīva - živa) je hinduistički pojam koji znači život, a u užem značenju označava besmrtnu suštinu živih bića (poput duše).</s>

<s>Đaini veruju da dušu nemaju samo ljudi; imaju je sve stvari, pa i sami elementi.</s><s>Svaki atom sadrži vlastitu dušu, čiji je on omotač.</s><s>Čitav svemir vri od njihovog života, a dimenzije im variraju u zavisnosti od tela za koje su vezane.</s>

<s>Điva u đainizmu 
Đaini su smatrali da je stvarnost podeljena na dve oprečne grupe: na jednoj strani supstanca s životnom snagom i svojstvom misli (điva - živa), a na drugoj beživotna supstanca, lišena misli (ađiva - neživa).</s><s>Principi điva su beskonačni, ali prožimaju, iako nematerijalni, tela s kojima su spojeni, a i sami su prožeti materijom.</s><s>Atribut đive je inteligencija, koja se manifestuje kao opšte viđenje (daršana) ili kao posebno saznanje (đnana) i blaženstvo.</s>

<s>Sputanost đive 
Duša nije savršena pre no što se sjedini sa svetom: njena suštinska svojstva se ukazuju posle iskustva življenja i samoprevazilaženja, dakle pošto se raskine njena veza s materijom ili okov uticaja (asrava) materije na nju.</s><s>Ova težnja za oslobođenjem znak je urođene čistote duše, iako se ona nalazi u zamci svoje suprotnosti.</s><s>Điva izbija iz iskonskog stanja koje se naziva nigoda, a veličina đive zavisi od tela u koje ona ulazi, uzimajući njegove proporcije.</s>

<s>U našoj duši, dakle, postoji urođena težnja ka savršenstvu, koja je zamračena time što dušu poseduje materija.</s><s>Stoga se đive dele na one sputane ciklusom rađanja i umiranja (samsarin), pod vlašću karme, i na slobodne (kevalin), koje su se oslobodile te tiranije i postale čista svetlost.</s>

<s>Šta je uzrok susretu đive i ađive, inteligentnog i inertnog?</s><s>Do njega dolazi usled priliva materije, kojim ona sputava đivu, pretvorivši se u karmu, delanje.</s><s>Karma je telesna materija, sačinjena od tananih elemenata koji se stežu oko đive i zarobljavaju je, dajući joj i jednu posebnu boju.</s>

<s>Vrste điva 
Mnoge su vrste sputanih điva, koje se dele prema broju posedovanih čula:
 đive s jednim čulom, čulom dodira, lišene lokomotornih organa (sthavara); tu spadaju četiri elementa — zemlja, voda, vatra, vazduh — i čitavo biljno carstvo;
 đive s dva čula, dodirom i ukusom, kao što su crvi;
 đive s tri čula, dodirom, ukusom i mirisom, kao što su mravi;
 đive koje, uz tri navedena, poseduju i čulo vida, kao što su pčele, itd.;
 đive koje, pored navedenih, imaju i čulo sluha, kao sisari, ptice, čovek.</s>

<s>Vidi još 
 Atman
 Nesopstvo</s>

<s>Izvori</s>

<s>Literatura</s>

<s>Sanskritski izrazi
Hinduizam
Džainizam</s>

